
Vineri, 28.11.2014
Sub faldurile rugii

Noi, a Domnului grădină,
Suntem azi, Sodoma-n care
Norul sfânt al rugăciunii
Plouă binecuvîntare.

A păcatului umbrelă
Vrem să ne rămână-nchisă,
În Sodoma și Gomora 
Avem lecție deschisă.


Din a inimii sodomă,
Spre Cetatea de scăpare
Harul Domnului zorește
Tălpi de rugă-n fiecare.

Să ne strângem în altarul
De putere-al rugăciunii
Pocăința necurmată,
Până nu sunt stinși cărbunii.

Dă-ne apa rugăciunii
Din fântâna-Ți de lumină,
Ca sodoma noastră, Tată,
Să-Ți rămână o grădină!

Cornel Mafteiu
București,30.10.2014
Sâmbătă dimineață 29.11.2014

Rugăciunea prieteniei


Constatăm de-o vreme bună așteptându-L pe Mesia,
Că în viața de credință ne-a lovit paralizia,
Însă nu mișcăm un deget fără critică și sfadă,
Oricât semenii de-alături, pe Isus doresc să-L vadă.

Vremea-i să zidim altare de prietenii curate,
Coborând paralizia prin acoperișuri sparte
Și să reaprindem torța de slujire-a rugăciunii;
Azi, iertați de Domnul vieții ,să fim parte a minunii.

Da, paralizia noastră are-n rugă vindecare
Și în mâini prietenoase o speranță de intrare;
Cînd slujirea dezvelește inima de-nstrăinare
Prin Isus trăim puterea faptelor misionare.

Haide-ți să trezim la viață paraliticul credinței,
Coborîndu-l cu iubire-n rugăciunea biruinței,
Mândrele acoperișuri dintre noi să se prăvale
Și paralizia ,astăzi, să devină osanale!


Cornel Mafteiu
București,04.11.2014

Sîmbătă seara 29.11.2014

Cât încă-i har


Dacă azi, creștin apatic ,simți nevoia de schimbare,
Unge-te cu rugăciunea Duhului de-nviorare,
Peste lemnele credinței pune-ți jertja de slujire
Și model suprem să-ți fie Domnul fără părtinire.

Dacă tălpile credinței se cufundă-n îndoială,
Pe cărbuni de rugăciune, buzele să-ți dea năvală,
Candela reformei tale cu rezervă de slujire,
Pe Isus, mereu să-L poarte ca model de-nveșnicire.

Dacă astăzi simți credința fără vlagă-n rugăciune
Și-i dorești înviorarea în slujire, e-o minune!
Fii cu ochii pe Modelul Dragostei împărtășite
Și învață cum se urcă treptele-I desăvârșite!


Cornel Mafteiu
București,04.11.2014







Duminică,30.11.2014

Sămânța dăruită

Când Stăpânul modelează-n
Lutul inimii, cu grijă
Pune-o tainică sămânță
Cu sensibilă putere,
Dându-i toată libertatea
Omului în stăpânire,
Ca sămânța să ajungă
O credință-nfloritoare
Sau o miriște uscată
Pentru vâlvătaia morții.

Da, credința-i o sămânță,
Dăruire a Iubirii,
Care prinde rădăcină
În țărâna rugăciunii,
Apoi crește spre Lumină,
Sub al ploii Duh de viață,
Fiindcă seva ascultării
O ridică-nspre-nflorire
Neclintită și deplină.
2(Sămânța dăruită)

Dar sămânța-ncredințată,
Ne-ngrijită, nelucrată,
Printre buruieni vrăjmașe
Crește hâd și se transformă
În frunzișul răzvrătirii
Plin de-ai acuzării țepi
Din lepra crucificării.

Slavă, însă, Celui care
Prin sămânța învierii
Semănată cu iubire
Și credință totodată,
A desțelenit ogorul
Inimii spre nemurire,
Ca din brazda rugăciunii
Să se-nnalțe Vestea bună,
Mugurii de osanale
Să-nflorească-n așteptarea
Celui gata să revină.

Cornel Mafteiu 
București,04.11.2014

Luni,01.12.2014


Integritatea slujirii


Misiune a credinței într-o lume depresivă,
Dumnezeu te vrea, creștine, o ființă creativă,
Plin de Duhul rugăciunii, trup și suflet de-opotrivă.

Înrobit pământul geme de mizerie și boală;
Astăzi ,Dumnezeu te cheamă în a grijilor năvală,
Templul trupului să-ți fie misiune menicală.

Ești căzut, poate ,pe cale, împroșcat de neputință;
Fă-ți acum din rugăciune misiune de credință.
Dumnezeu se îngrijește de întreaga ta ființă!

Luptă deci, în rugăciune, până nu se-nchide harul!
Trupul plin de sănătate să-și păstreze sfânt altarul,
Fiindcă trîmbița vestirii trece în curând hotarul.


Cornel Mafteiu
București, 04.11.2014





Marți,02.12.2014

Rădăcinile vieții

O credință practică trage cerul mai aproape
Sub fereastra rugăciunii
Numai cel ce cugetă la poruncile divine
Urcă-n barca-nțelepciunii.

Fiindcă el nu pregetă ,chiar cu prețul vieții sale
Să-și respecte Creatorul,
Domnul, plin de dragoste,ca răspuns la rugăciune
Îi arată viitorul.

Fii o minte ageră și ca Daniel, profetul,
Pune-ți ordine în viață!
Azi ,trăiește-ți credincios babilonica robie,
După cum Isus te-nvață!

Bate ultim ceas de har și cadranul său ne-arată
O divină așteptare,
O credință practică poartă floare de slujire-n
Rădăcini de închinare.

Cornel Mafteiu
București,05.11.2014

Miercuri,03.12.2014


Partea ta


Și tu poți lua din toate bucuria de-a trăi,
Aripile rugăciunii te așteaptă-n orice zi
Să te-nalțe mulțumire până-n bolta cerului,
Cercetând cu de-amănuntul cartea Creatorului,

Zâmbetul mereu să-ți fie curcubeul maestos,
Printre semeni să-L coboare pe-al iubirii Domn, Hristos,
În oglinda feței tale să privească mulțumit
Cel robit de disperare ,fiindcă pacea și-a găsit.

Și tu poți avea Lumina rugăciunii pe altar,
O religie voioasă, zi de zi în calendar,
Mulțumire, jertfă vie ,minunat  medicament,
Partea ta de misiune în poporul Său advent


Cornel Mafteiu
București,05.11.2014







Joi,04.12.2014

Să faci totul așteptându-L

Ești chemat nu să schimbi lumea ci pe tine mai întâi,
Să-nțelegi că-n misiune tu ești primul căpătâi
Pentru care ,Domnul vieții a murit și a-nviat
Dându-ți un buchet metodic numai gata de urmat.

Ești chemat să vezi în preajmă și să nu rămâi tăcut!
Fii creștinul ce se face zilnic practic și plăcut,
Trăitor de veste bună, tu, în faptă și cuvânt,
Partener de misiune cere-n rugă Duhul sfânt!

Ești chemat să-mbraci mantaua fiului misionar
Care știe că Iubirea este-a Tatălui hambar
Unde orice risipire poate să găsească har
Dacă eul și-l jertfește pe al Golgotei altar.

Ești chemat să fii puterea Dragostei lui Dumnezeu,
Reflectând-o printre semeni în culori de curcubeu
Și călcând urma  lăsată de exemplu-I sângerând,
Să faci totul așteptându-L, fiindcă vine în curând!


Cornel Mafteiu
București,05.11.2014


Vineri,05.12.2014

Coborâți în misiune

Suntem poate dintre-aceia care caută să vadă
În biserică iubirea.
Dudul nostru confortabil ne oferă ambianța
Și ne gâdilă privirea

Azi oprindu-se Iubirea, lăcrimând misionară,
Ne așteaptă coborârea;
Vrea să intre-n casa-n care vămuim de-atâta vreme
Fără milă hotărârea.

Să ne facă partenerii ,purtători de veste bună,
Ne-a ieșit Isus în cale,
El, Iubirea-ntruchipată vrea s-aducă-n casa noastră
Darul mântuirii Sale.

Cu divină misiune, pasii Săi pe drumul tinei
Au venit ca să ne ierte,
Să ne-aducă pace-n suflet și-ncălțări de râvnă sfântă
Pentru tălpile inerte.

Frați Zachei ai vremii noastre, cu priveliște măreață,
Coborâți în rugăciune
Și-npătrita noastră vamă să o dăm cu bucurie
Dragostei de misiune.

Cornel Mafteiu
București,05.11.2014

Sâmbătă,06.12.2014
        Fără plată


Fiindcă este mai aproape ,az,i venirea lui Hristos,
Rezidiți altarul rugii creștinește și frumos,
Evanghelia Iubirii să cuprindă-ntreg pămînt
În botezul pocăinței prin Lumină și Duh sfânt.

Fiindcă este mai aproape ziua marelui advent
Nu lăsați spre risipire timpul harului prezent!
Ungeții orice secundă cu-al slujirii untdelemn,
Credincioși fără tăgadă adevărului solemn.

Fiindcă este mai aproape al dreptății seceriș
Îngrijiți să nu rămână nici-o pată de frunziș.
       În târcoalele vrăjmașe răgetele se-ntețesc...
Fiți pe pace, Domnul spune, v-am iubit și vă iubesc.

Fiindcă este mai aproape norul slavei plin de har
Frângeți pâinea invierii Mirelui de pe calvar,
Umpleți sala nunții sfinte cu ai voștri frați nuntași,
Strânși prin hristică metodă, mântuirii Lui părtași.

Cornel Mafteiu
București,05.11.2014

Sâmbătă după masă,06.12.2014

La masa credinței


Pâinea Vieții nu mai place ,ne hrănim cu surogate
Și flămânzii omenirii după Lege și dreptate
Nu mai simt mirosul pâinii ,pier în valuri virusate.

Dacă ești creștinul care, pâlpâie ca o reclamă,
Pe creduli doar să-i momească cu o pâine pusă-n ramă,
Tu porți haina răzvrătirii fără nici un pic de teamă.

Stop acestui act nemernic de păgâne reverențe!
Leapădă acum, creștine ,ale nepăsării zdrențe
Și întoarce-te acasă din prea multele apsențe.

Frânge pâinea regăsirii ,misiunii de credință,
N-aștepta să facă alții ce-ți stă ție în putință.
În slujire te avântă, prin Hristos ai biruință!

Frânge pâinea rugăciunii, evanghelie curată...
Și întinde-ți mâna mila ca o jertfă necurmată,
Printre semeni, misiune, zilnic binecuvântată.


Cornel Mafteiu
București,05.11.2014



